Prof Johannes Albertus le Roux is op 28 Julie 1936 te Villiersdorp gebore. Hy het na sy hoërskoolopleiding homself as laerskoolonderwyser bekwaam aan die destydse Onderwyserskollege Paarl, waarna hy vir vier jaar hoof van 'n tweemanskool in die distrik Paarl was.In 1961 skryf hy as student aan die US in en verwerf agtereenvolgens die BA-graad (1962), die honneursgraad in Voorligtingsielkunde (1964) en die meestersgraad in Sielkunde (1965), almal cum laude. In 1974 ontvang hy ook die D. Phil-graad (Sielkunde) van die US, onder leiding van Prof AB van der Merwe as promotor.
Prof Le Roux het sy akademiese loopbaan uitsluitlik aan sy studente gewy en het altyd besonder belang gestel in die vorming van sodanige jongmense. Hy is deur die destydse Kaapse Onderwysdepartement genader om te help met die opstel van 'n Gesinsvoorligtingsprogram en het vir 'n aantal jare in die komitee wat hiermee gemoeid was, gedien. Sy ander akademiese belangstelling was die sielkundige statistiek en hy was dan ook mede-outeur van 'n boek genaamd Statistiese Metodes.
Hy was egter by uitstek 'n gesinsman en laat sy vrou, Francis, sy dogter Roné Bester, sy seuns Daan en Altus en 'n kleinseun, Louis Bester, agter.